NÁVRH
projektu Výcvikového strediska pre strednú a východnú Európu pre nižších dôstojníkov

	Vytvorenie Výcvikového strediska pre strednú a východnú Európu pre nižších dôstojníkov (ďalej len „výcvikové stredisko“) vo Vojenskej akadémii v Liptovskom Mikuláši iniciovalo Spojené kráľovstvo Veľkej Británie a Severného Írska a neskôr k projektu pristúpilo aj Holandské kráľovstvo. Ide o najväčší projekt krajín Aliancie v oblasti výcviku v roku 2002, ktorý je spojený s možnosťou získať pre výcvikové stredisko štatút Výcvikového centra programu Partnerstvo za mier. 

	Výcvikové stredisko bude organizovať kurz pre nižších dôstojníkov najmä z krajín NATO a programu Partnerstvo za mier. Cieľom kurzu bude výcvik vo velení a v štábnych postupoch na  dosiahnutie vyššej interoperability v mnohonárodnom prostredí v operáciách na podporu mieru alebo humanitárnych operáciách. 
	
	Všeobecný charakter kurzu má za cieľ vyškoliť účastníkov kurzu o najnovšie poznatky z oblasti doktríny pozemných síl, taktiky, štábnych postupov a podpory boja. Obohatí účastníkov kurzu o spoločný charakter vedenia boja (operácií) zložkami ozbrojených síl. Kurz bude vyučovaný v plnom spektre vojenských operácií NATO, predpokladá sa až do úrovne operácií podľa čl. 5 Severoatlantickej zmluvy. Obsah výučby je mimoriadne dôležitý pre rozvíjajúci sa systém kariérnych, odborných a špecializovaných kurzov v súlade s Dlhodobým plánom štruktúry a rozvoja ozbrojených síl Slovenskej republiky.

	Výučbu kurzu budú zabezpečovať inštruktori - príslušníci britských a holandských ozbrojených síl, ktorých počet sa predpokladá do 16, spolu s ostatným personálom do 25. Plánuje sa uskutočniť 3 kurzy ročne, pričom každý z nich absolvuje cca. 60 účastníkov. Kurz vedený v anglickom jazyku bude zahŕňať tri týždne výučby anglického jazyka a práce na počítači a osem týždňov tematického kurzu. Celková dĺžka trvania kurzu môže byť predĺžená najviac na 14 týždňov.

	Otvorenie prvého kurzu plánované koncom apríla 2003 predpokladá aj včasné vykonanie úprav stavebného a technického charakteru spojených s prevádzkou výcvikového strediska. V súvislosti s procesom verejného obstarávania je potrebné s prípravnými prácami začať už v júli-auguste 2002. Finančné prostriedky použité na tieto úpravy, ktorých  výška sa odhaduje na  cca. 12 miliónov Sk, budú hradené z rozpočtovej kapitoly Ministerstva obrany Slovenskej republiky. 

	V septembri 2002 sa očakáva príchod britsko-holandského prípravného tímu do Vojenskej akadémie v Liptovskom Mikuláši za účelom vytvorenia podmienok pre otvorenie prvého kurzu v rámci výcvikového strediska. 

	Podľa predbežného rokovania so zástupcami Ministerstva obrany Spojeného kráľovstva Veľkej Británie a Severného Írska a Ministerstva obrany Holandského kráľovstva bolo dohodnuté, že od roku 2003 budú britská a holandská strana hradiť školné, náklady súvisiace s vybavením učební výpočtovou technikou, projektormi, monitormi, zatemnením, vybudovaním nezávislej počítačovej siete a prístupom na internet vrátane domovskej web-stránky a slovenská strana   prevádzkové poplatky spojené s užívaním a údržbou budov, spotrebou energií, dopravou, tlačením a viazaním väčších nákladov študijných pomôcok a mapovým materiálom. Ubytovanie a stravovanie budú hradiť účastníci kurzu samostatne. Po priznaní štatútu Výcvikového strediska programu Partnerstvo za mier Radou NATO si môžu vysielajúce krajiny uplatniť refundáciu nákladov spojených s účasťou študentov z krajín programu Partnerstvo za mier v kurze do výšky 80 - 100 % podľa rozhodnutia vojenského výboru NATO.

	Vytvorenie výcvikového strediska nebude mať dopad na štátny rozpočet Slovenskej republiky.

Vzájomné vzťahy zmluvných strán bude upravovať osobitná  trojstranná medzinárodná dohoda uzatvorená na rezortnej úrovni.

	Realizácia uvedeného projektu bude možná za predpokladu, že Národná rada Slovenskej republiky vysloví v súlade čl. 86 písm. l) Ústavy Slovenskej republiky súhlas s prítomnosťou zahraničných ozbrojených síl (zahraničných inštruktorov a študentov) na území Slovenskej republiky.